Die zweiti Station in Brasilie isch Foz do Iguaçu gsi. D'Stadt bi de riesige Iguazú-Wasserfäll. Dört befindet sich au grad s'Dreyländeregg Brasilie-Argentinie-Paraguay. D'Wasserfäll befinde sich uf dr Gränze zwüsche Argentinie und Brasilie.  Wo'n i acho bi, het's grad afo rägne. Tropische Räge, es isch ziemlich warm gsi. Aber de Räge het eifach nid ufghört, au am nöchschte Tag nid. Und denn isch es chalt worde. E richtige Chälteybruch, mir sind also mit Faserpelz, Chappe und Händsche umegloffe. Normalerwys het's dört zu dere Johreszyt 25º-30º.    Wül ich die tolle Waserfäll bi Sunneschyn ha welle gseh, han i z'erscht e Tagesusflug in die paraguayanischi Stadt Ciudad del Este gmacht. Die isch grad uf dr andere Syte vo dr Brugg, und wenn me mit em städtische Bus übere goht, haltet me am Zoll nid emol a, und mues dr Pass gar nid zeige. Dr Grund wieso me in die Stadt goht, isch Shopping. Es git dört alli Elektronische Grät und au Chleider zu Spottpriise. Drum gönd dört au jede Tag tuusigi vo Brasilianer und Argentinier go poschte. Me cha sich das wie'n e Mediamarkt vorstelle: Kameras, Computer, Telefon, Stereoalage, Autoradios, Handys, LCD-Fernseh, Mischpult, Föhn, Mikrowälle, Stromgitarre, Friteuse,... es git eifach alles. ALLES! Und alles sehr günschtig, ich würd säge: öppe halb so tüür wie bi uns. Es git uf dr Schtrooss au allerlei Ramsch z'chaufe, gfällschti Produkt und Elektrogrät wo denn halt eifach nid funktioniere. Aber das Züüg us de Ychaufs-Gallerie isch meischtens ächt und funktioniert.  Ich ha mer denn tatsächlich au  e neui Kamera kauft. Die wo'n i gha ha, isch innerlich verschmutzt, und drum han i immer irgendwelchi Fläcke uf de Föteli gha. Das isch extrem närvig, versaut eim die schöne Bilder, und d'Optik reinige cha me schynts do nid. Jetzt bin i jedefalls wider usgrüschtet und cha Föteli vom blaue Himmel mache ohni Fläcke und Schtrieme.    Am Nomittag bin i denn s'Wasserchraftwärk Itaipú go aluege. Es isch s'gröschte vo dr Wält - zumindescht bis dr 3-Schluchtedamm in China sini maximali Produktionsleischtig erreicht. Und es isch tatsächlich RIEEEEEESIG! Es Wasserchraftwärk wo so viel Strom produziert wie 12-14 Atomchraftwärk. Dr Staudamm isch 7.7km lang und 196m hoch. Es isch eifach alles riesig gross! Für die wo sich chli uskenne: d'Fallrohr zu de Turbine händ 10.6m Durchmässer, d'Grössi vo dr Generatorehalle isch 970m x 100m x 110m...    Dr dritti Tag isch denn ändlich sunnig gsi. Zwar no immer unter 20º, aber wenigschtens sunnig. Die Glägeheit han i gnutzt, zum d'Iguazú-Fäll vo dr  argentinische Site us go aluege. Das isch s'mächtigschte wo unsere Planet an Sache Wasserfäll z'biete het. Und me mues es glaub eifach sälber gseh und ghört ha, zum e richtige Ydruck drvo z´becho. 2.7km breit und 75m hoch sind sie, und wül's vorhär 2 Täg grägnet het, sind au es paar tuusig Kubikmeter Wasser jedi Sekunde s'Loch durab. Wieder emol e Ort wo eim bim Beschriibe d'Superlativ usgönd. Drum probier i's gar nid erscht, gönd doch eifach mol sälber go luege. Es lohnt sich also!  Und wenn me's richtig  macht, wird me bi däm Bsuech au ziemlich nass. Es het so'n e extremi Gischt, dass me au in reichlicher Entfärnig so richtig pflotschnass wird. Mir händ denn au no e churzi Tour gmacht, wo me mit emne ziemlich guet motorisierte Boot unter de Wasserfäll umekurvt. Sehr spassig und e wyteri ydrücklichi Perspektive vo de Wasserfäll. Dass me dodrby genauso nass wird wie z.B. bim Dusche, Schnorchle oder Unterwasser-Schachspiele, verschtoht sich vo sälber. In wyser Vorussicht han i trocheni Chleider mitgnoh, und ha  drum nid dr Räscht vom Tag müesse schlottere. Aber ich dänk, dass bi de übliche 30º die Duschi e willkommeni Abchüehlig isch.  Am vierte Tag händ mir denn das ganze Spektakel no vo dr brasilianische Site agluegt, wo en anderi, mindeschtens so ydrücklichi Perspektive bietet. Eigentlich han i mir vorgnoh, mi nid wider voll lo durchnässe. Aber ich ha däm Schtäg, wo z'mittst in'd Gischt usegfüehrt het, nid chönne widerschtoh, und so bin i halt wider triefend nass zruggcho. Aber am beschte isch es halt scho,  wenn me ganz noch dra isch!